Huijarit pakenivat Lidlin pihalta, liikkeellä SPR:n nimissä – "Vakavia juttuja"

SPR:n lipaskerääjän tunnistaa punaisesta liivistä ja lippaasta. Näitä varusteita ei Järvenpäässä nähdyillä kerääjillä ollut. Arkistokuva / Anton Soinne

Aki Hast

Järvenpäässä liikkui tiistaina rahankerääjiä todennäköisesti tarkoituksenaan huijata ihmisiä Suomen Punaisen Ristin nimissä.

Keski-Uusimaalle asiasta kertonut järvenpääläinen Teea Salo sanoo tavanneensa kolme henkilöä Järvenpään Lidlin edustalla puolen päivän aikaan.

Kaupan ulkopuolella Saloa lähestyi vähän englantia puhunut nuori mies kynän ja kansion kanssa. Kansiossa olleessa Suomen Punaisen Ristin logolla varustetussa paperissa oli tekstiä kuulovammaisten ja köyhien lasten auttamisesta. Lisäksi paperissa oli Salon mukaan muutaman ihmisen nimi, paikkakunta, puhelin- ja postinumero ja lahjoitussumma.

– Heillä ei ollut liivejä tai lippaita, joita SPR:n kerääjillä näkee, Salo kertaa K-U:lle.

Salon mukaan raha olisi otettu sen jälkeen, kun nimi oli listassa.

– Kun yritin kysyä mistä on kyse, hän näytti käsillä olevansa kuuromykkä.

He poistuivat pian paikalta autolla neljännen henkilön mukana, kun Salo oli kyseenalaistanut heidän toimintansa kovaan ääneen. Salo välitti tiedot henkilöistä SPR:lle ja poliisille.

Suomen Punaisen Ristin Järvenpään osaston puheenjohtaja Satu Vanhanen kertoo, etteivät Lidlin edustalla tavatut henkilöt olleet SPR:n lipas- tai kuukausilahjoittajien kerääjiä.

Myös Lidlin viestinnästä kerrotaan ettei Järvenpään Lidlin edustalla ollut luvallisia keräyksiä tiistaina.

SPR:n feissarikoordinaattori Vesa-Matti Salomäki kertoo huijarikerääjien olevan äärimmäisen harvinaisia mutta jokainen tapaus otetaan tosissaan.

– Sanotaan, että joka toinen vuosi tulee vastaan todellinen tapaus. Ne ovat vakavia juttuja, joihin liittyy jotain epäilyjä. Kaikki pitää selvittää, Salomäki painottaa K-U:lle.

Jos epäily osoittautuu oikeaksi, tehdään asiasta rikosilmoitus, Salomäki kertoo.

Joskus on käynyt niinkin, että huijariksi epäilty henkilö onkin paljastunut ihan oikeaksi kuukausilahjoittajia kerääväksi feissariksi, Salomäki kertoo.

Lipaskerääjän tunnistaa SPR:n punaisesta liivistä ja lippaasta. Lippaassa on sinetti ja tarra, josta rahankeräyslupa on luettavissa. Lisäksi lipaskerääjällä on nimikyltti, Satu Vanhanen kertoo.

Kuukausilahjoituksia keräävän feissarin tunnistaa sinisestä liivistä tai punaisesta hupparista. Feissarilla on mukanaan punainen kansio. Feissarilla on myös kuvallinen henkilökortti. Kuukausilahjoittajia hankkivat feissarit eivät ota rahaa vastaan.

– Punainen risti ei koskaan kerää nimilistoja, vaan feissauksessa täytetään kuukausilahjoittajan valtakirja, joka on todella pitkä, noin viisi minuuttia kestävä prosessi, Salomäki kertoo.

Lipaskeräystä on Salomäen mukaan mahdotonta kopioida.

– Liivi ja lipas saadaan erillisen luvan perusteella paikallisesta osastosta.

Lipaskerääjien ja feissareiden liikkeet ovat tiedossa niin paikallisosastossa kuin keskustoimistossa.

Seuraavan kerran lipaskerääjät jalkautuvat Nälkäpäivänä 26.–28.9.

– On tärkeää, ettei kukaan käyttäisi nimeä väärin. On hyvä, että näihin kiinnitetään huomiota, Vanhanen kiittelee.

Asiasta uutisoi ensin Keski-Uusimaa.